જિગ્નેશ મેવાણીએ ન્યૂઝ18 ગુજરાતીને જણાવ્યુ કે, કહેવાતા ગુજરાત મોડેલમાં મધ્યાહન ભોજનના કર્મચારીઓને લઘુત્તમ વેતન પણ મળતુ નથી. જો લોકો બાળકોનું પોષણ કરે છે એનું જ સરકાર દ્વારા શોષણ થાય છે. અમારી માંગ છે કે, આ તમામ કર્મચારીઓને લધુત્તમ વેતન આપવામાં આવે. ગુજરાતમાં અંદાજે એક લાખ જેટલા મધ્યાહ્ન ભોજનના કર્મચારીઓ, સંચાલક- મદદનીશ- રસોઈયા તરીકે પોતાની અમુલ્ય સેવાઓ આપી રહ્યા છે. ૧૯૮૪થી શરુ થયેલી મધ્યાહ્ન ભોજનની આ યોજનાનો આશય ગુજરાતના બાળકોનું કુપોષણ દુર કરી તેઓને સરકારી શિક્ષણ તરફ વાળવાનો છે. કુપોષણને નાથવાના આ સરકારી કાર્યક્રમમાં મધ્યાહ્ન ભોજનના જે કર્મચારીઓ, સંચાલક- મદદનીશ- રસોઈયા પોતાની સેવાઓ આપી રહ્યા છે તેમનું પોતાનું દાયકાઓથી ભયંકર શોષણ થઇ રહ્યું છે તેમજ તેમના મજુર અધિકારોનું પણ છડે ચોક હનન થઇ રહ્યું છે. ઉલ્લેખનીય છે કે આ ત્રણ કેટેગરીના કર્મચારીઓ જો પોતાની સેવાઓ ન બજાવે તો મધ્યાહ્ન ભોજનનો આખો કાર્યક્રમ પડી ભાંગે”.